በኮሮና ቫይረስ የተያዙ ሰዎች ቁጥር 3521 ደረሰ
አዲስ አበባ፦ ባለፉት 24 ሰዓታት በኮረና ቫይረስ ተጨማሪ 176 ሰዎች በቫይረሱ መያዛቸው ተገለጸ። አጠቃላይ በቫይረሱ የተያዙ ሰዎች ቁጥር 3521 መድረ ሱን የጤና ሚኒስቴር አስታወቀ።
 የጤና ሚኒስትር ዶክተር ሊያ ታደሰ ትናንት በሰጡት ጋዜጣዊ መግለጫ እንዳስታወቁት፣ ባለፉት 24 ሰዓታት የላቦራቶሪ ምርመራ ከተደረገላቸው 5 ሺ 636 ሰዎች መካከል 176 ሰዎች ቫይረሱ ተገኝቶባቸዋል። ቫይረሱ የተገኘባቸው 116 ወንድ እና 60 ሴት ሲሆኑ ፣ አንዱ የውጭ ሀገር ዜጋ ነው ። ሶስት ሰዎች ደግሞ ለህልፈተ ህይወት ተዳርገዋል። 
ቫይረሱ የተገኘባቸው ሰዎች ከ5 – 90 ዓመት የእድሜ ክልል ውስጥ የሚገኙ መሆኑን አመልክተዋል።
ቫይረሱ ከተገኘባቸው 98 ከአዲስ አበባ ከተማ ፣2 ከድሬዳዋ ከተማ፣ 3 ኦሮሚያ፣ 33 አማራ፣ 2 ከአፋር፣ 31 ከትግራይ፣ 7 ከሶማሌ ክልል መሆኑንም ጠቁመዋል።
 ባለፉት 24 ሰዓት ውስጥ 75 ሰዎች ከበሽታው ማገገማቸውን አስታውቀው፤ በአጠቃላይ በኢትዮጵያ ከቫይረሱ ያገገሙ ሰዎች ቁጥር 620 መድረሱንም አመልክተዋል።
በአጠቃላይ በኢትዮጵያ የኮሮና ቫይረስ የተገኘባቸው ሰዎች ቁጥር 3521 መሆኑን ጠቁመው ፥ ከእነዚህም ውስጥ 2839 ሰዎች በለይቶ ህክምና ላይ መሆናቸውን፤ 29 ሰዎች በጽኑ ህክምና ክፍል እንደሚገኙ አስታውቀዋል። እስካሁን ለ 186 ሺ985 ሰዎች የላብራቶሪ ምርመራ መሰራቱንም ገልጸዋል። 
በቫይረሱ በአጠቃላይ 60 ሰዎች ህይወት ሲያልፍ፤ ሁለት የውጭ አገር ሰዎች ደግሞ ወደ ሀገራቸው እንዲመለሱ መደረጉ አይዘነጋም።
አዲስ ዘመን ሰኔ 9/2012
በጋዜጣው ሪፖርተር